  Виталий Пронин Почтаын тыршисьёслэн уждунзы бадӟым ӧвӧл. Но отын аспӧртэм нылкышноос ужало. Тае эшшо ӟеч валай, Кияса ёросысь Вуж Салья но Юрмалай гуртъёсы вуылыса.Вуж Салья гуртысь почтаен дас арлэсь кема ини кивалтэ Наталья Лазарева. Почтальонъёсты кулэстэмен сэрен Наталья Алексеевна ачиз ик журнал-газетъёсты гурт кузя люкылыса ветлэ.- Сьӧрло потанэз ӧвӧл, асьме гуртэтӥ гинэ ветлӥсько, соин ик мыным ёрос почтаысь велосипед ӧз висъялэ, - маде кивалтӥсь. - Но мон ачим аслым велосипед басьтӥ. Ку собыдӟа гуртэз пыдын ортчод?! Адямилы журнал-газетэз дырыз дыръя вуттоно ук. Ачим ик пенсия но сётъясько, гожтэт-посылкаосын но ужасько.Талэсь азьвыл кык кузя ужамы. Соку калыкез газетлы гожтӥськытыны но капчигес вал. Куд-ог дыръя коркась коркатӥ но гожтӥськытыса ветлылӥмы. Журнал-газет лыдӟисьёсмы ӧжыт шуыса уг ӝожтӥськиськы. Тани ӝыны арлы «Удмурт дуннеез» 80 корка басьтӥз. Со милям гуртмы понна пичи лыдпус ӧвӧл. Вазен эшшо но тросгес басьто вал, коркалы быдэ 270-лэсь ятыр! Гуртамы колхозмы быриз, тросэз адямиос улыны но ужаны сьӧрло кошкизы. Созэ но лыдэ басьтоно. Гужемзэ уж тросэн подпискамы ичигес кылиз. Но гурт калык шуэ: лыдӟиськытэк улыны туж мӧзмыт. Соин ик соос берен нош но нош асьсэос вазисько, гожтӥськытыны косо.* * *Юрмалай почтаез кема утчано ӧз луы. Со муниципал кылдытэтлэн юртаз интыяськемын вылэм. Отчы пырыны ӵапак нуназе вакыт кемдӥ. Юрт азьын коляскаос сыло, гуждор вылын люр-ляр гинэ покчи нылпиос шудо. Ас поннам малпай: татчы ик нылпи садзы но интыяськемын, луоз. Но янгышаськем. Почтае пыреме бере почтальонъёс шуизы: со милям, пе, нылпиосмы. Тани ӝоген Киясаысь почта машина вуоз, журнал-газетъёсты басьтом но, соосты люкылыны нылпиосынымы ӵош гурт кузя кошком. Пиналъёсты кытчы карод? Нылпи садмы уг ужа, пересьёсмы ӧвӧл. Нош милемлы кытын ке но ужано, семьяез сюдоно.- Кивалтӥсьмы Светлана Пермикина, - вера Елена Фёдорова. - Али дыре Светлана Ивановнамы шутэтскыны кошкиз. Со интые монэ кельтӥзы. Но мон аслэсьтым ужме ачим ик нуисько, журнал-газетъёс участокъёсам люкылӥсько. Милям Юрмалай почтаямы ньыль гурт пыре: Куӵос, Починка, Вужгурт но Кумырса. Сьӧрлось гуртъёсы потан понна юромо велосипед висъязы. Со трослы юрттэ ини. Светлана Хромовамы семьяеныз ӵош Ижысь татчы улыны лыктӥз. Со Юрмалаетӥ журнал-газетъёс люкылэ. Нылпиосыз пичиесь ай, коляскаосын но маин дауртэ ини ужаны.- Мукет уж утчаса ӧй ветлы, - шуэ Светлана. - Дорын пукытозь, почтаын ке но тыршо шуыса, кузпалэным кенешим. Почтальонлэн уждунэз бен туж пичи но, ярам ини, няньлы ке но тырмоз. Дорын секыт ук пукыны.Наталья Беляева но нылпиоссэ сьӧраз нуллэ. Таосыз но анайзылы юрттэм каро, коркалы быдэ кыӵе ке журнал-газетъёс тыро.- Вӧзам куинь пиналъёсы, - вера Елена Петровна. - соосын туж шулдыр. Нылпиосты пыд йылазы ӝутон понна ик тазьы тыршиськом ини. Кузпалы - вахтаын. Нош милемлы, нылкышноослы, уж шедьтыны секыт. Колхозмы куашказ. Азьвыл Вужгуртысь клубын ужай. Улон секыт луиз. Кузпалы сьӧрло кошке, ӝытъёсы нылпиос доре огназы кылё. Соин сэрен клубысь кошконо луи. Таиз уже марлы тужгес но кельше? Доре бертӥсько но, вань журнал-газетъёсты учкыса потӥсько. «Удмурт дуннеез» йылысеныз пумозяз лыдӟисько. Одӥг адями сомында изданиез басьтыны уз быгаты ук. Вылаз ик, уксёлы ӟудыса улӥськом. Кузпалылэн анаез Екатерина Федотовна ачим кадь ик, «Удмурт дуннеез» гинэ возьмаса пукисько, шуэ. Газет вуэм бере нырысь ик куа-куаш лыдӟиськоз, собере гинэ гурт котырысь ужез борды кутскоз. Ма, трос сыӵе семьяос, уката ик Вужгуртын, отын калык яратэ лыдӟиськыны. Бертэмез гинэ возьмаса уло, кыӵе-мар выль ивор вуттӥд ини, шуо. Ми тросэзлы пересьёслы, тылзылы дун тырыса, квитанция вайиськом, музон журнал-газетъёсты но лотерея вузаськом, подписка лэсьтӥськом, коркалы быдэ пенсизэс нуллӥськом. Соос курадӟыса, Юрмалай почтае ветлыса, трос иськемъёсты лёгано уг луо ни.Любовь Тихонова. Теги: Кияса  